**Проект!**

**Наредба за изменение и допълнение на** **Наредба № 59 от 5.12.2006 г. за управление на безопасността в железопътния транспорт** (обн., ДВ, бр. 102 от 2006 г., изм., бр. 88 от 2007 г., изм. и доп., бр. 47 от 2010 г., бр. 101 от 2010 г., бр. 28 от 2012 г., бр. 47 от 2013 г., бр. 58 от 2015 г.)

**§ 1.** В чл. 11, ал. 2 след думите „Изпълнителна агенция „Железопътна администрация“ и“ се добавя „ръководителя на“.

**§ 2.** В чл. 12, ал. 1 след думите „Изпълнителна агенция „Железопътна администрация“ и“ се добавя„ръководителя на“.

**§ 3.** Член 22, ал. 3, т. 6 се изменя така:

„6. процедури за разследване на железопътни произшествия и инциденти, които гарантират, че произшествията, инцидентите и ситуациите, близки до инциденти, се докладват, разследват и анализират в съответствие с тази наредба и се вземат необходимите превантивни мерки;“.

**§ 4.** Член 64, ал. 1, т. 5 се изменя така:

„5. осъществява надзор върху процеса на разследване на произшествията и инцидентите по чл. 77 ал. 1;“.

**§ 5.** Създава се чл. 66б:

„**Чл. 66б.** (1) Изпълнителният директор на Изпълнителна агенция „Железопътна администрация“ или упълномощено от него лице ръководи Съвет по безопасност в железопътния транспорт. В Съвета по безопасност в железопътния транспорт участват ръководителите на структурите за управление на безопасността по чл. 10 на управителя на железопътната инфраструктура и на железопътните предприятия, опериращи по националната железопътна инфраструктура.

(2) Съветът по ал. 1 работи по правила, одобрени от изпълнителния директор на Изпълнителна агенция „Железопътна администрация“.“

**§ 6.** В чл. 71 се правят следните изменения и допълнения:

1. В ал. 1 думата „Длъжностното“ се заменя с „Дежурно длъжностно“, а думата „определя“ се заменя с „предлага на специализираното звено за разследване на произшествия в железопътния транспорт в Министерството на транспорта, информационните технологии и съобщенията класификация на“.
2. Създава се нова ал. 2:

„(2) След получено уведомление за настъпило събитие по чл. 68 специализираното звено за разследване в Министерството на транспорта, информационните технологии и съобщенията потвърждава или променя класификацията и информира Национална компания „Железопътна инфраструктура“ и Изпълнителна агенция „Железопътна администрация“ дали ще предприеме разследване.“

1. Досегашната ал. 2 и 3 стават съответно ал. 3 и 4.

**§ 7.** В чл. 73 се правят следните изменения и допълнения:

1. В ал. 1 думите „ал. 2“ се заменят с „ал. 3“;
2. Създава се ал. 5:

„(5) Оперативната група завършва своята работа на мястото на произшествието в най-краткия възможен срок, за да се разреши започването на аварийно-възстановителни работи с цел възобновяване движението на влаковете.“

**§ 8.** В чл. 76 се правят следните изменения и допълнения:

* + 1. В ал. 3 след думите „се извършва по“ се добавя „реда на Закона за железопътния транспорт, на тази Наредба и“;
		2. Алинея 5 се отменя.

**§ 9.** В чл. 77 се правят следните изменения и допълнения:

1. Алинея 1 се изменя така:

**„**(1) Разследването на произшествия и инциденти извън тези по чл. 76 и на ситуации, близки до инциденти се извършва от управителите на железопътна инфраструктура и железопътните предприятия по процедури за разследване на железопътни произшествия и инциденти, включени в техните Системи за управление на безопасността (СУБ) съгласно чл. 22, ал. 3, т. 6.“;

1. Алинея 2 се отменя.
2. Създава се нова ал. 3:

„(3) При извършване на разследване на произшествия или инциденти с двама или повече участници - железопътни предприятия и/или управители на инфраструктурата, разследването може да се извършва съвместно в рамките на Районни разследващи комисии (РРК) в състав, включващ представители на регионалните структури по безопасност на участниците в произшествието и/или инцидента.“

1. Досегашната ал. 3 става ал. 4 и в нея преди думите „Ситуациите, близки до инциденти“ се добавя „Произшествията и инцидентите, извън тези по чл. 76 и“.
2. Досегашната ал. 4 става ал. 5 и се изменя така:

„(5) Разследването по ал. 4 се извършва въз основа на правила, приети от лицата със собствен железопътен транспорт и/или приемно-предавателна дейност, съгласувани със заинтересованите железопътни предприятия.“

**§ 10.** В чл. 78 се правят следните изменения и допълнения:

1. Алинея 3 се изменя така:

„(3) Районните разследващи комисии по чл.77, ал. 3, са постоянно действащи и се назначават със заповед на управителя на инфраструктурата, съгласувано с ръководителите на железопътните предприятия и Изпълнителна агенция „Железопътна администрация.“;

1. Алинея 4 се изменя така:

 „(4) Председател на РРК е ръководителя на съответната регионална структура по безопасност на управителя на железопътната инфраструктура. Районната разследваща комисия разследва конкретното произшествие/инцидент в състав от представителите на структурите по безопасност на участници в произшествието/инцидента;

1. Алинея 5 се изменя така:

„(5) Районните разследващи комисии извършват своята дейност по правила, изготвени и одобрени от управителя на железопътната инфраструктура, съгласувано с железопътните предприятия и Изпълнителна агенция „Железопътна администрация“.

1. Алинея 6 се изменя така:

„(6) На заседанията на РРК присъстват представители на Изпълнителна агенция „Железопътна администрация“ в съответствие с изискването за осъществяване на надзор от Националния орган по безопасността съгласно чл. 64а“.

1. Алинея 7 се изменя така:

„(7) Действията, предприети от ръководителя на специализираното звено по ал. 2, извършвани на мястото на произшествието, приключват в най-краткия възможен срок, за да се възстанови движението на влаковете.“

**§ 11.** В чл. 84 се правят следните изменения и допълнения:

1. В ал. 1, т. 1 преди думата „достъп“ се добавя „незабавен“;
2. Създава се нова ал. 2:

„(2) В случай, че разследващите органи на Министерство на вътрешните работи извършват действие по разследване на местопроизшествието, достъпът по ал. 1 се осъществява след съгласуване по реда на Наредба № Н-32 от 19.09.2007 г. за съгласуването на действията и обмяната на информация при разследване на железопътни произшествия и инциденти (Наредба № Н-32)“

1. Досегашната ал. 2 става ал. 3.

**§ 12.** В чл. 87 след думите „Министерството на вътрешните работи“ се добавя „и/или на специализираното звено за разследване на железопътни произшествия в Министерството на транспорта, информационните технологии и съобщенията, когато звеното разследва произшествия по чл. 76, и/или от председателя на Районната разследваща комисия при разследване но произшествия и инциденти по чл. 77, ал. 1“.

**§ 13.** В чл. 89 се правят следните изменения и допълнения:

1. В ал. 1 след думите „аварийно-възстановителните работи“ се добавя „съгласно чл. 10 от Наредба № Н-32“;
2. Алинея 2 се изменя така:

„(2) Ръководителят на оперативната група издава разрешението по ал. 1 за започване на аварийно-възстановителните работи или дава разрешение за възстановяване на движението на влаковете както следва:

1. когато разследването се извършва от специализираното звено за разследване на железопътни произшествия в Министерството на транспорта, информационните технологии и съобщенията съгласно чл. 76 – след съгласуване с ръководителя на специализираното звено;

2. при разследване на произшествия и инциденти по чл. 77, ал. 1 – след съгласуване с председателя на постоянно действащата Районна разследваща комисия по чл. 78, ал. 4.“

 **§ 14.** В чл. 90 след думите „комисията за разследване“ се добавя „по чл. 78, ал. 1“.

**§ 15.** В чл. 91 се правят следните изменения и допълнения:

1. В ал. 1 след думите „като на“ се добавя „Изпълнителна агенция „Железопътна администрация“ и“, а след думите „всички засегнати страни –“ се заличават думите „Изпълнителна агенция „Железопътна администрация“,“;
2. В ал. 4 думите „ал. 2“ се заменят с „ал. 3“.

**§ 16.** Член 92 се изменя така:

„Чл. 92 (1)Разследване по чл. 77, ал. 3, извършено съвместно в рамките на РРК, приключва с доклад, в който се посочва техническата причина, без да се търси вина или размер на щетите. Докладът се разписва от всички участници в комисията. В доклада, ако е необходимо, се дават препоръки към структурите по безопасност на управителя на железопътната инфраструктура и/или железопътните предприятията с цел подобряване на безопасността и недопускане на произшествия и инциденти.

1. Доклад по ал. 1, подписан с особено мнение от някой от участниците в разследващата комисия се докладва на заседание на Съвета по безопасност по чл. 66б. Съветът по безопасност със свое решение може да уважи особеното мнение и да върне доклада на РРК за ново разследване или може да не уважи особеното мнение и да потвърди заключението на разследващата комисия.“

**§ 17.** В чл. 94, ал. 4 след думите „веднъж годишно на“ се добавя „ръководителя на“.

**§ 18.**  В чл. 97 думите: „и Изпълнителна агенция „Железопътна администрация“обменят“ се заменят с „обменя“.

**§ 19.**  Член 98 се изменя така:

„Чл. 98. Изпълнителна агенция „Железопътна администрация“ включва в годишния доклад по чл. 67, ал. 1 данни за общите показатели за безопасност (ОПБ), свързани с железопътните произшествия, инциденти и предпоставки за произшествия или инциденти“.

**§ 20.**  В чл. 99 се правят следните изменения и допълнения:

1. Алинея 2 се отменя;
2. Алинея 3 се отменя;
3. В ал. 4 след думите „собствени архиви на разследваните от тях“ се добавя „произшествия, инциденти и“.

 **§ 21.** В Раздел IV „Разходи за разследвания, извършвани от Специализираното звено за разследване на произшествия и инциденти в железопътния транспорт“ се създава чл. 99а:

 „**Чл. 99а.** Ръководителят на Специализираното звено за разследване на произшествия в железопътния транспорт разработва и представя в дирекция „Финанси“ на Министерството на транспорта, информационните технологии и съобщенията бюджет за следваща финансова година и тригодишна бюджетна прогноза. При представянето им ръководителят на звеното заявява и ресурсните потребности на специализираното звено за разследване на железопътни произшествия.“

 **§ 22.** В чл. 100 думите „ са за сметка на“ се заменят с „се осъществяват с бюджет, осигурен от“.

 **§ 23.** В чл. 101 думите „необходимите средства“ се заменят с „бюджет“.

 **§ 24.** В чл. 102 след думите „са за сметка на“ се добавя думите „осигурения бюджет от“.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 25.** Наредбата влиза в сила един месец след обнародването й в Държавенвестник.

**§ 26.** Разследванията на железопътни произшествия и инциденти, които са започнали, но не са завършени при влизането в сила на наредбата, се завършват по реда, по който са започнати.